b'\n_START_ARTICLE_\nVilhelmas \xc4\x8cepinskis\n_START_PARAGRAPH_\nVilhelmas \xc4\x8cepinskis (g. 1977 m. kovo 19 d. Kaune) \xe2\x80\x93 lietuvi\xc5\xb3 smuikininkas.\n_START_SECTION_\nBiografija\n_START_PARAGRAPH_\nGim\xc4\x97 Kauno muzikinio teatro operos daininink\xc4\x97s Kristinos \xc4\x8cepinskien\xc4\x97s (Krukauskait\xc4\x97s) ir \xc5\xa1io teatro smuikininko dirigento Stanislovo \xc4\x8cepinskio \xc5\xa1eimoje. 1984\xe2\x80\x931994 m. mok\xc4\x97si Kauno Juozo Naujalio meno mokykloje. 1994\xe2\x80\x931997 m. studijavo Juilliard muzikos akademijoje Niujorke, prof. Dorothy De Lay smuiko klas\xc4\x97je, 1997\xe2\x80\x931999 m. Lietuvos muzikos akademijoje, t\xc4\x97vo S. \xc4\x8cepinskio smuiko klas\xc4\x97je. Tais pa\xc4\x8diais metais tobulinosi Itzhako Perlmano meistri\xc5\xa1kumo kursuose._NEWLINE_2002 m. ved\xc4\x97 smuikinink\xc4\x99 Indr\xc4\x99 Andru\xc5\xa1kevi\xc4\x8di\xc5\xabt\xc4\x99. S\xc5\xabnus Herbertas (g. 2006)._NEWLINE_1991 m. Ispanijos karalien\xc4\x97 u\xc5\xbe meno sklaid\xc4\x85 Europoje apdovanojo Maria Pia Fanfani fondo \xe2\x80\x9eKartu u\xc5\xbe taik\xc4\x85\xe2\x80\x9c medaliu. 1998 m. i\xc5\xa1rinktas \xc4\xafsimintiniausiu Kauno menininku. 2003 m. apdovanotas ordino \xe2\x80\x9eU\xc5\xbe nuopelnus Lietuvai\xe2\x80\x9c Riterio kry\xc5\xbeiumi.\n_START_SECTION_\nMuzikin\xc4\x97 veikla\n_START_PARAGRAPH_\n1984 m. septyneri\xc5\xb3 met\xc5\xb3 debiutavo Kauno filharmonijoje. 1987 m. pirm\xc4\x85kart grie\xc5\xbe\xc4\x97 su Lietuvos nacionaliniu simfoniniu orkestru. Tarptautinio J. Kociano jaun\xc5\xb3j\xc5\xb3 smuikinink\xc5\xb3 konkurso (\xc4\x8cekija, 1988 m.), SSRS smuikinink\xc5\xb3 konkurso (1989 m.), New Names fondo (SSRS, 1989 m.), tarptautinio Balio Dvarionio smuikinink\xc5\xb3 konkurso (1989 m.) laureatas. 1991 m. Lietuvai suteikiant naryst\xc4\x99 grojo Jungtin\xc4\x97se Tautose._NEWLINE_Solinius koncertus bei koncertus su orkestru grojo visoje Europoje, Dominikos respublikoje, JAV. Dalyvavo tarptautiniuose muzikos festivaliuose Meranofeste, Ankaroje, Vestfolde, Pa\xc5\xbeaislyje ir kt. Grojo Tilles Center (Niujorkas, 1996 m.), Carnegie Hall (Niujorkas, 1997 m.), Concertgebouw (Amsterdamas, 1999 m.), Maskvos konservatorijos Did\xc5\xbeiojoje sal\xc4\x97je (2000 m.)._NEWLINE_Asmeniniu Yehudi Menuhino kvietimu pasirod\xc4\x97 su Londono simfoniniu orkestru, grie\xc5\xbe\xc4\x97 \xc5\xa0vedijos karalien\xc4\x97s bei Norvegijos karali\xc5\xa1kosios \xc5\xa1eimos oficiali\xc5\xb3 vizit\xc5\xb3 \xc4\xaf Lietuv\xc4\x85 metu._NEWLINE_2004 m. sub\xc5\xabr\xc4\x97 trylikos stygini\xc5\xb3 instrument\xc5\xb3 kamerin\xc4\xaf orkestr\xc4\x85, kuriame groja jauni, talentingi muzikai i\xc5\xa1 visos Lietuvos. 2005 m. \xc5\xa1iam kolektyvui suteiktas \xe2\x80\x9eCamerata Klaip\xc4\x97da\xe2\x80\x9c vardas. \xe2\x80\x9eCamerata Klaip\xc4\x97da\xe2\x80\x9c pasirodymai yra transliuojami Lietuvos, Lenkijos, Pranc\xc5\xabzijos, Kosta Rikos televizij\xc5\xb3, speciali\xc4\x85 apybrai\xc5\xbe\xc4\x85 apie orkestr\xc4\x85 yra pareng\xc4\x99s tarptautinis televizijos \xc5\xbeini\xc5\xb3 tinklas CNN. 2005 m. i\xc5\xa1rinktas atstovauti Lietuv\xc4\x85 Japonijoje vykusioje parodoje Expo-2005._NEWLINE_\xc4\xaera\xc5\xa1\xc4\x97 CD: \xe2\x80\x9eSibelius\xe2\x80\x9c, koncertas smuikui ir orkestrui d-mol (1995 m.), \xe2\x80\x9ePaganini\xe2\x80\x9c, koncertas smuikui ir orkestrui, Nr. 2, h-moll (1996 m.), \xe2\x80\x9eSarasate, Karmen fantazija\xe2\x80\x9c (1996 m.), \xe2\x80\x9eShostakovich\xe2\x80\x9c, koncertas smuikui bei orkestrui, Nr. 1 a-moll (1997 m.) ir kt.'